Document ID: 31986R1008

*****
ΚΑΝΟΝΙΣΜΟΣ (ΕΟΚ) αριθ. 1008/86 ΤΟΥ ΣΥΜΒΟΥΛΙΟΥ
της 25ης Μαρτίου 1986
για τον καθορισμό ορισμένων λεπτομερειών εφαρμογής του καθεστώτος επιστροφών στην παραγωγή που εφαρμόζονται στο άμυλο γεωμήλων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσες αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1006/86 (2), και ιδίως το άρθρο 11α παράγραφος 2,
την πρόταση της Επιτροπής,
Εκτιμώντας:
ότι, λόγω της ειδικής κατάστασης του τομέα αμύλου γεωμήλων, ο κανονισμός (ΕΟΚ) αριθ. 2727/75 προβλέπει τη δυνατότητα λήψεως όλων των αναγκαίων μέτρων στον τομέα αυτό·
ότι, επειδή δεν υπάρχει κοινή οργάνωση αγοράς στον τομέα των γεωμήλων, θα πρέπει να καθορισθεί μια ελάχιστη τιμή που θα καταβάλλεται από τον αμυλοποιό στον παραγωγό γεωμήλων κατά την παράδοση· ότι οι ειδικές δυσχέρειες, κυρίως διαρθρωτικού χαρακτήρα, που αντιμετωπίζει η βιομηχανία αμύλου γεωμήλων δικαιολογούν διορθωτική διάταξη υπέρ αυτού του τομέα·
ότι η αντιστάθμιση αυτή μπορεί να επιτευχθεί με την καταβολή κατάλληλης ειδικής πριμοδότησης· ότι η χορήγηση της πριμοδότησης αυτής υπέρ της βιομηχανίας αμύλου γεωμήλων πρέπει να εξαρτηθεί από την πληρωμή της ελάχιστης τιμής στον παραγωγό γεωμήλων·
ότι, λόγω του συνδέσμου που υπάρχει μεταξύ των παραγωγής των πρώτων υλών που χρησιμοποιούνται για την παρασκευή αμύλου δημητριακών και αμύλου γεωμήλων και της εναλλαξιμότητας των δύο αυτών προϊόντων, πρέπει να διατηρηθεί μια ισορροπία μεταξύ των τιμών των εν λόγω προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι αμυλοποιοί καταβάλλουν στους παραγωγούς γεωμήλων, στο στάδιο παράδοσης «στη θύρα του εργοστασίου», για την ποσότητα των γεωμήλων που απαιτείται για την παρασκευή ενός τόνου αμύλου, ελάχιστη τιμή η οποία καθορίζεται από το Συμβούλιο, με ειδική πλειοψηφία, μετά από πρόταση της Επιτροπής.
2. Η ελάχιστη τιμή που καταβάλλεται στον παραγωγό γεωμήλων καθορίζεται σε συνάρτηση με τις ποσότητες γεωμήλων που παραδίδονται στον αμυλοποιό και την περιεκτικότητα των γεωμήλων σε άμυλο κατά τη στιγμή της παράδοσης.
Άρθρο 2
1. Όσον αφορά τις περιόδους εμπορίας των σιτηρών 1986/87, 1987/88, 1988/89, τα κράτη μέλη καταβάλλουν στους παραγωγούς αμύλου γεωμήλων πριμοδότηση 18,70 ECU για κάθε τόνο παραγόμενου αμύλου.
2. Η πριμοδότηση που αναφέρεται στην παράγραφο 1 χορηγείται υπό την προϋπόθεση ότι ο αμυλοποιός έχει καταβάλλει στον παραγωγό γεωμήλων την ελάχιστη τιμή που προβλέπεται στο άρθρο 1.
3. Πριν από την 1η Απριλίου 1989 το Συμβούλιο, μετά από πρόταση της Επιτροπής, αποφασίζει με ειδική πλειοψηφία τα μέτρα που θα εφαρμοσθούν από την περίοδο εμπορίας 1989/90.
Άρθρο 3
Οι λεπτομέρειες εφαρμογής του παρόντος κανονισμού καθώς και η ελάχιστη τιμή που αναφέρεται στο άρθρο 1 παράγραφος 2 καθορίζονται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75.
Άρθρο 4
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την αρχή της περιόδου εμπορίας των σιτηρών 1986/87.
Το άρθρο 3 του κανονισμού (ΕΟΚ) αριθ. 2742/75 (3), όπως τροποποιήθηκε τελευταία από τον κανονισμό ( ΕΟΚ) αριθ. 1026/86 (4), καταργείται από την ίδια ημερομηνία.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Μαρτίου 1986.

Labels: 17
6